הוועדה המשותפת לוועדת הפנים ולוועדת החוקה, חוק ומשפט לדיון בהצעות חוק המאבק בתופעת השכרות, כנסת 18, פרוטוקול מספר 2, 2010-02-23 14:00

דוד אזולאי: שלום לכולם, אני מתכבד לפתוח את ישיבת הוועדה.

דוד אזולאי: על סדר היום חמש הצעות חוק פרטיות שכולן עוסקות באיסור מכירה, שתיה של אלכוהול.

דוד אזולאי: המציעים – אורי אורבך, ההצעה השניה – של חבר הכנסת יריב לוין.

דוד אזולאי: ההצעה השלישית היא של חברי הכנסת מוחמד ברכה, חנא סוויד, עפו אגבריה, חמד עמאר, ג'מאל זחאלקה, טלב אלסאנע, ציון פיניאן ונסים זאב.

דוד אזולאי: וההצעה הרביעית –של חברי הכנסת דוד רותם, רוברט אילטוב, אברהם מיכאלי, אורי אריאל וחבר הכנסת יעקב כץ.

דוד אזולאי: ההצעה החמישית היא של חבר הכנסת חיים כץ.

דוד אזולאי: אלה חמש הצעות חוק פרטיות.

דוד אזולאי: יש הצעת חוק ממשלתית.

דוד אזולאי: היום אנחנו לא נוגעים בהצעה הממשלתית פרט לסעיף אחד שאנחנו מדברים עליו – שעות המכירה, או הפתיחה של העסקים.

דוד אזולאי: אנחנו נקבל היום החלטה, נגבש הצעה שמדברת על שעות כי יש פה חלוקה של שעות לפי כל הצעה, ואני רק אומר שהצעת החוק הממשלתית מדברת על איסור המכירה מ – 23:00 עד 07:00, הצעתו של חבר הכנסת כץ מבחינה בין ימות השבוע, כאשר ימי א' עד ד' מדובר על 21:00 עד 06:00, חמישי עד ראשון – איסור מכירה מוחלט במשך כל היממה.

דוד אזולאי: חבר הכנסת ברכה מדבר על שעות מכירה – איסור מכירה בכל יום מ – 22:00 עד 07:00 והצעתו של חבר הכנסת רותם מדברת משעה 22:00 בלילה בכל יום.

מוחמד ברכה: למה עד 04:30?

דוד אזולאי: בהצעה של מי?

מוחמד ברכה: בהצעה של חבר הכנסת רותם.

דוד אזולאי: זו ההצעה שלו.

יפעת רווה: יש לי הצעה לסדר.

יפעת רווה: גם מחר בבוקר מונחת על סדר היום בוועדת החוקה נושא שמקביל להצעת החוק הממשלתית - -

קריאה: של חבר הכנסת פלסנר.

יפעת רווה: בנושא הזה.

דוד אזולאי: היא באה שם לקריאה טרומית?

דרורה נחמני רוט: לא.

דרורה נחמני רוט: שניה ושלישית.

דוד אזולאי: צריך לעשות סדר בנושא הזה.

דוד אזולאי: לגבי שעות המכירה- חייבים לקבוע, וגם לגבי ימים.

דוד אזולאי: אחרי שנחליט ונקבל הצעה לגבי שעות המכירה וימי המכירה,

דוד אזולאי: בעצם בזה אנחנו מסכמים את הדיון ומעבירים את זה לקריאה ראשונה במליאה.

דוד אזולאי: לאחר מכן נקיים דיון משותף של הצעת החוק הממשלתית והצעות החוק הפרטיות לקריאה שניה ושלישית.

דוד אזולאי: אני מבקש מהיועץ המשפטי של הוועדה להציג – לכולם יש את הנייר לפניכם, יש פה כמה סיכומים של ההצעות.

גלעד קרן: מונח לפניכם נוסח צבעוני שמשלב בעצם בין שלושת ההצעות הפרטיות שמיזגנו בדיון הקודם.

גלעד קרן: בעצם יש פה שילוב של כל ההצעות לפי חבר הכנסת היוזם – נוכל לראות איזו הצעה הציע כל חבר הכנסת.

גלעד קרן: כמו שאמר יושב ראש הוועדה –לגבי שעות המכירה, שם זה פתוח, כי לגבי כל ארבעת ההצעות שמדברות על שעות – כל אחת מהן דיברה על שעה אחרת.

גלעד קרן: בנוסף, יש פה תוספות קטנות של הייעוץ המשפטי לוועדה שאנחנו חושבים שצריך להוסיף אותן לסעיפים האלה.

גלעד קרן: כמו שאמר יושב ראש הוועדה – אין פה התייחסות להצעות שהופיעו בהצעת החוק הממשלתית ולא הופיעו בכלל בהצעות הפרטיות.

גלעד קרן: לא התייחסנו לזה בשלב הזה.

גלעד קרן: כמו כן, יש לנו הערות ספציפיות לסעיפים הספציפיים שלא מופיעים בנוסח, ואנחנו נתייחס אליהן במהלך הדיון.

גלעד קרן: קיבלנו במשך השבוע הערות ממשרדי הממשלה השונים – חלק מהן מקובלות עלינו.

גלעד קרן: אני מניח שנשמע אותן בדיון.

דוד אזולאי: יש עוד נושא אחד שלא נגענו בו – נדמה לי שחלק גדול של הצעות החוק לא נוגעות בזה בכלל: 1.

דוד אזולאי: ההגדרה של "אלכוהול" – מה נכנס לתוך ההגדרה, איזה סוגי משקאות.

דוד אזולאי: למשל – אין התייחסות ליין.

קריאות: יש את ההגדרה בחוק רישוי עסקים.

דוד אזולאי: אבל בחוק הזה אנחנו לא יודעים.

יריב לוין: יין לא יהיה.

יריב לוין: לא יכול להיות.

יפעת רווה: יין נכלל, חד משמעית.

יפעת רווה: אם רוצים – צריך להחריג את זה.

גלעד קרן: אני רק אגיד לעניין הזה, שהגדרה של "משקה משכר" בחוק רישוי עסקים היא: "משקה תוסס או אלכוהולי שנועד לצריכת אדם, והמכיל, בבדיקת מדגם ממנו, 2 אחוזים או יותר אלכוהול לפי הנפח, למעט סמים או תרופות המוכנים או נמכרים על ידי רוקח; צויינה תכולת האלכוהול שבמשקה הנמצא במיכל סגור, ישמש ציון זה הוכחה לכאורה למידת התכולה.

גלעד קרן: "

דוד אזולאי: אז יין נכלל.

יואל הדר: אני מבקש לציין מדוע אין בעיה.

יואל הדר: אני לא אומר שיין לא נכלל.

יואל הדר: יין נכלל, אבל לא אסרנו על מכירת יין או שתיית יין במדינה.

יואל הדר: אלא – עברנו מקומות מסוימים, זמנים מסוימים, ולכן – בערב שבת, בכל האירועים הדתיים אין שום מניעה לשתות יין גם לפי הצעת החוק הממשלתית.

יואל הדר: לכן אני אומר שאין בעיה, למרות שהיין נכלל.

יואל הדר: נכון שב – 11 בלילה - -

דוד אזולאי: אבל אם הוא רוצה לקנות יין ביום חמישי בלילה- לפי הצעה של אחד החברים כאן, הוא לא יכול.

יואל הדר: לכן לקחנו את זה בחשבון ואמרנו ששעות הסגירה שאנחנו ממליצים עליהן הן בין 23:00 בלילה ל – 07:00 בבוקר.

יואל הדר: רוב האנשים לא הולכים ב02:00 בלילה לקנות יין.

יואל הדר: ואם הם יידעו שסגור בשעות האלה – אז הם ילכו בשעות אחרות.

דוד אזולאי: כשניכנס לגופו של החוק אני אביא לידיעתך שישנם מרכולים שנפתחים ביום חמישי למשך כל הלילה - -

יריב לוין: את היין צריך להחריג.

מוחמד ברכה: ההחרגה תדחוף את האנשים לשתות רק יין.

מוחמד ברכה: ישתכרו מיין ולא מבירה.

דוד אזולאי: לידיעתך - אצל היהודים היין הוא חלק מהחיים היהודיים - -

מוחמד ברכה: תאמין לי שאני יודע, אבל אני לא רואה אנשים מקדשים על יין ב- 2 בלילה.

דוד אזולאי: אני לא נכנס כרגע לדיון אבל הצפתי בעיה, ושמתי אותה על השולחן.

דוד אזולאי: אנחנו כרגע נבקש מהמציעים – כל אחד מכם להשמיע את דבריו.

מוחמד ברכה: בהצעה הכוללת לא שמתי - - שעות - -

דוד אזולאי: לא, השארנו את זה פתוח, ונקבל עכשיו את ההחלטה.

מוחמד ברכה: אני מציע לאמץ את הגישה של הממשלה בעניין הזה, 23:00 בלילה עד 07:00

מוחמד ברכה: בבוקר במשך כל ימות השבוע.

מוחמד ברכה: לאמץ את זה בקריאה הזו לגבי כל ההצעות.

יריב לוין: לי אין עמדה, ההצעה שלי גם לא נוגעת לסוגיה הזו.

אורי אורבך: ההצעה שלי לא נוגעת לגבי השעות.

דוד אזולאי: אז אין לך בעיה עם זה.

דוד אזולאי: נציגו של חבר הכנסת חיים כץ - -

אילן מרציאנו: אנחנו אומרים שהשעה 23:00 זה מאוחר מדי ורוצים שזה יהיה ב – 21:00 עד 06:00.

דוד אזולאי: במשך כל השבוע?

דוד אזולאי: כי אצלכם יש אבחנה גם לגבי סופי שבוע.

אילן מרציאנו: לגבי סופי שבוע צריכים לעשות הערכה מחודשת, אבל לגבי ימי השבוע – עד 06:00.

דוד אזולאי: יש עמדת ממשלה פרט לעמדה שאתם מציעים?

דוד אזולאי: יש כאן נציגים של המועצה לבטיחות בדרכים?

תמר תומר פישמן: אנחנו מבקשים שהחוק יחול מהשעה 19:00 בערב כדי להפריד כמה שניתן בין השעות - -

דוד אזולאי: אני מבקש, רבותיי.

דוד אזולאי: מי שהנושא הזה קצת מצחיק אותו – שיואיל בטובו לצאת החוצה.

תמר תומר פישמן: מ- 19:00 בערב על מנת להפריד בין השעה של היציאה לבילוי לבין זמן רכישת האלכוהול- עד 06:00 – 07:00 בבוקר.

דוד אזולאי: מיכל גולניק, מאיגוד חברות הדלק.

מיכל גולניק: אני מדברת בשם איגוד חברות הדלק שכמובן תומך בכל מהלך שיבוצע למאבק בתופעת השכרות.

מיכל גולניק: יחד עם זאת אנחנו לא רואים שום סיבה וגם לא ראינו שנמצאה שום סיבה שמראה על איזשהו קשר סיבתי לקניה בכל בית עסק – ולפי הצעת החוק הפרטית זה לא רק בחנויות - -

דוד אזולאי: אבקש להתייחס רק לגבי שעות הפתיחה.

מיכל גולניק: לגבי שעות הפתיחה - מה שיחול על כולם יחול גם עלינו.

נמרוד הגלילי: אני מאיגוד רשתות השיווק.

נמרוד הגלילי: עוד לפני שאני נוגע בשעות הפתיחה, משפט קצר: אני מבקש שתהיינה שעות שונות לרשתות מזון, להגדרה של מרכול ששייך לרשת מזון, ובכל מקרה להגביל את רשתות המזון לא לפני 12 בלילה, כי רשתות המזון פתוחות בחלק מהימים עד השעה 12, ויש, כמו שאתה יודע, גם סניפים שפתוחים כל הלילה.

נמרוד הגלילי: אני הייתי מחריג לגמרי את רשתות המזון – אולי לא לכל סוגי האלכוהול, אולי להגדיר, באמת, לאיזה סוגי אלכוהול כן ולאיזה – לא, אבל הייתי מחריג בכלל את רשתות המזון מההגבלות, כרגע.

נמרוד הגלילי: אם אין כוונה להחריג – אז לא לפני השעה 12 בלילה, לפחות את רשתות המזון.

אליעזר כהנא: אנחנו מבקשים רק לומר שברגע שיתחילו לבצע הבחנות בין סוגים שונים של בתי עסק- מרכול כזה או מרכול אחר, המשמעות, לעניין האכיפה, יהיה – שאי אפשר לאכוף.

אליעזר כהנא: אנחנו לא יכולים לדעת, שוטר לא יכול לדעת.

אליעזר כהנא: הוא ייכנס למרכול ויצטרך לדעת לאיזה רשת אותו מרכול שייך.

אליעזר כהנא: זה נוגע לעוד הרבה שאלות שיעלו, מן הסתם, בהמשך הדיונים פה – כל מיני הבחנות בין גילאים, בין מקומות.

אליעזר כהנא: ככל שמתחילים לעשות הבחנות – היכולת לבצע אכיפה ברורה והחלטית בלי לשאול כל פעם שאלות ולקבל התחמקויות - היא מאד בעייתית.

אליעזר כהנא: לכן צריכים להיות כמה שיותר אחידים בכל ההקשרים של החקיקה הזו.

אליעזר כהנא: זה מה שאנחנו מבקשים.

מוחמד ברכה: מה בקשר לאבחנה בין משקאות?

אליעזר כהנא: היינו הך.

נמרוד הגלילי: בנושאים אחרים יש אבחנה- מבחינים בין רשת כזו לרשת אחרת, וגודל סניף.

נמרוד הגלילי: בחוקים צרכניים נקבע שחוקים מסוימים חלים על סניפים שהגודל שלהם הוא, למשל – מ- 100 מטר והלאה.

דוד אזולאי: אני לא נכנס כרגע לוויכוח הזה.

יריב לוין: אני חושב שהמקום הוא פחות חשוב, הרי הרעיון הוא למנוע את הנגישות, בשעות האלו, ואם זה הרעיון – אם נאפשר את זה במרכולים, אז בעצם לא עשינו שום דבר.

דוד אזולאי: רבותיי, עוד מישהו רוצה להתייחס לנושא שעות הפתיחה?

מוחמד ברכה: כן.

מוחמד ברכה: אני הצעתי מה שהצעתי מתוך הנחה שזה יהיה מוסכם על כולם, אבל אם לא – ההצעה שלי מ- 22:00 עד 07:00 היא עדיין בתוקף.

דוד אזולאי: אתה, בניגוד להצעת החוק הממשלתית שמדברת על - -

מוחמד ברכה: אם הממשלה עומדת על שלה – אני אסכים.

אורי אורבך: אני רוצה להוסיף –ברוח דומה, הרי אנחנו דנים פה גם בנושא הזמנים וגם בנושא של תחנות הדלק, והנקודה המשותפת לכל ההצעות היא להרחיק את זמן הקניה מזמן הצריכה.

אורי אורבך: זה המוקד.

אורי אורבך: הזמינות של האלכוהול לפי כל המחקרים, הזמינות היא הבעיה.

אורי אורבך: כל המטרה בהרחבת השעות, בעיקר בעניין של שעות הערב – שעות הבילוי מתחילות בדרך כלל ב- 23:00-224:00 או מאוחר יותר.

אורי אורבך: אם אנחנו מגבילים את את הצריכה לשעות מוקדמות יותר אז אנשים לא יקנו ומייד יצרכו.

אורי אורבך: זה העיקרון.

מיכל גולניק: כיוון שהוא התייחס לתחנות התדלוק -אני מבקשת להגיב - -

דוד אזולאי: תהיה לך הזדמנות להתייחס בהרחבה.

דוד אזולאי: מה שעומד כרגע על הפרק זה הנושא של שעות הפתיחה ואמרתי שיש פה כמה דברים שיש פה איזשהו היגיון שכל אחד קבע את השעות בשעה שהוא קבע.

דוד אזולאי: אני חושב שצריך לקחת בחשבון, כפי שאמר חבר הכנסת אורבך – מדובר פה על שעות שיש צריכה, מצד אחד, ומצד שני – שזה גם יהיה זמין, ושתהיה גישה לדברים האלה.

דוד אזולאי: אני חושב שהייתי הולך פה על איזושהי הצעת פשרה שאולי אני אביא אותה בפני כל החברים: הצעת החוק הממשלתית מדברת מ – 23:00 בלילה.

דוד אזולאי: אני הייתי קובע את זה מהשעה 22:00 בלילה, בכל ימות השבוע.

דוד אזולאי: 07:00 בבוקר- זו גם שעה שאני לא רואה בה בעיה.

דוד אזולאי: הייתי קובע עד 06:00 בבוקר.

דוד אזולאי: אם כן – מ- 22:00 בלילה עד 006:00 בבוקר, למרות שלדעת המחמירים אפשר היה לקבוע מהשעה 21:00 אפילו, כי אז מתחילים כבר לצאת לבילוי.

דוד אזולאי: בכל אופן, לפי מה שאני שומע, לפי רוח הדברים, אלה הזמנים.

לירון אדלר: בכל זאת עלה פה קודם גם עניין השעה 23:00 גם מצד חברי הכנסת המציעים.

לירון אדלר: בעיקרון ן זו היתה נראית לנו שעה יותר סבירה מבחינת בעלי העסקים בהנחה שמתייחסים לכל סוגי העסקים – ויש גם מרכולים ומרכזי קניות שפתוחים בשעות האלה.

לירון אדלר: זו היתה נראית לנו שעה יותר נכונה.

לירון אדלר: זו לא מתמטיקה, אבל ראינו גם את המחקר שהמ.מ.מ הציג שבהרבה מדינות, 23:00 זו השעה.

כרמל שאמה-הכהן: 23:00 זה יהיה מאוחר מדי, אדוני היושב ראש.

לירון אדלר: צריך לזכור שלקטינים אסור למכור, בכלל.

לירון אדלר: לא ב- 22:00 ולא ב- 23:00?

דוד אזולאי: אני רוצה לומר שמי שמשלה את עצמו שבחוק הזה נפתור את הבעיה, זו פשוט טעות יסודית.

דוד אזולאי: פקידנו כרגע הוא השתדלות לעשות את מה שאנחנו יכולים.

דוד אזולאי: מי שירצה להשיג את האלכוהול ימצא את הדרך להשיג אותו בכל עת ובכל שעה.

דוד אזולאי: אנחנו מנסים קצת להקשות, לא יותר מכך.

לירון אדלר: גם בהצעה הממשלתית יש עוד כל מיני סעיפים שנועדו להגברת האכיפה בעניין הזה של איסור מכירה לקטינים.

לירון אדלר: בסופו של דבר, העניין הזה של איסור מכירה לקטינים הוא בכל שעה.

לירון אדלר: ומדברים בסוף גם על איסור לבגירים, שגם הרבה בגירים לא יוכלו לקנות בכל המקומות שהם קונים בהם באופן נורמטיבי.

לירון אדלר: אני לא אומרת, זה הבדל של שעה, אבל חשבנו שזו שעה יותר נכונה.

נמרוד הגלילי: אני מבקש – אם השעה תהיה 22:00 אני מבקש להחריג את ימי רביעי וחמישי – אלה ימים שמבוצעים בהם הרבה קניות לבית, ברשתות המזון בשעות הערב.

דוד אזולאי: אולי הייתי מחריג את יום חמישי, ואני שואל פה את החברים האם היה רצוי באמת להחריג את יום חמישי, משום שאנשים עורכים קניות לשבת עד השעות המאוחרות.

מוחמד ברכה: אבל זה גם יום הבילוי.

קריאה: אחד הימים הכי בעייתיים.

אלעזר כהנא: יש עליה ברורה בנתוני האלימות בלילה בסופי שבוע.

אלעזר כהנא: מי שרוצה לקנות יין לקידוש וגם, לפעמים, עושה את הקניות בערב, אז אני לא אקנה את היין בערב.

אלעזר כהנא: אני אקנה אותו בשעות היום.

אלעזר כהנא: לא צריך לקנות את היין דווקא בין 23:00 לבוקר.

אלעזר כהנא: עדכאן

דוד אזולאי: אני בכל זאת אעמיד את ההצעה שלי להצבעה.

דוד אזולאי: ההצעה שלי אומרת - מ -22:00 בלילה עד 06:00 בבוקר, במשך כל ימות השבוע.

כרמל שאמה-הכהן: אני בעד.

דוד אזולאי: אז נסכם כך: אנחנו מאחדים את הצעות החוק כולן - -

גלעד קרן: כבר איחדנו.

דוד אזולאי: ואנחנו מחליטים שכל ההצעות, פרט להצעה הממשלתית – שכרגע אני לא נוגע בה, ואחר כך בדיון אנחנו ננסה לשכנע את נציגי הממשלה שגם הם יסכימו להצעה של המציעים הפרטיים.

דוד אזולאי: אני מדבר רק על שעות הפתיחה כרגע, מ – 22:00 עד 06:00.

גלעד קרן: לגבי שעות הפתיחה – מוצע כאן באדום, הצעת הייעוץ המשפטי, מה שמוצע גם בהצעת החוק הממשלתית – להחריג את מקומות הבילוי כמו מסעדות ובתי קפה, פאבים, שהמטרה שלהם היא מכירת אלכוהול, שבהם כן ניתן יהיה לצרוך אלכוהול במקום, כל עוד הצריכה היא במקום.

דוד אזולאי: כלומר, אתה מדבר על מקום שבמוצהר יש לו רישוי עסק למכור משקאות חריפים.

קריאות: לצריכה במקום.

רונן ארדיטי: אני מנכ"ל איגוד המסעדות, בתי הקפה והבארים בישראל.

רונן ארדיטי: הנושא של ההחרגה נראה לנו די ברור כי בכל מקרה אנחנו פועלים על פי רישיון עסק לצריכת משקאות, ועומדים בכל התנאים לצריכת משקאות משכרים במקום.

רונן ארדיטי: אני רק רוצה להוסיף עוד נקודה לגבי הסעיף של תחנות הדלק, שגם בסעיף של תחנות הדלק תיכנס לנו החרגה של בתי הקפה והמסעדות, כיוון שיש הרבה מסעדות ובתי קפה שפועלים במתחם תחנות דלק, וגם אותם צריך להחריג.

אורי אורבך: אתם לא מבינים מה אנחנו עושים פה?

אורי אורבך: המטרה היא לצמצם את מכירת האלכוהול ב—וכל דבר שאנחנו מעלים אז אומרים – בסדר, לא למכור אלכוהול חוץ מאלכוהול.

רונן ארדיטי: אנחנו מדברים על צריכה במקום.

רונן ארדיטי: אנחנו לא מדברים על מכירה החוצה.

רונן ארדיטי: במתחם בית העסק.

רונן ארדיטי: הכוונה היא לעסק שבו משמשת השתיה לצריכה בשטח בית העסק, קרי – מסעדה ובית קפה.

רונן ארדיטי: אנחנו לא מדברים על צריכה שקונים את זה במקום, יוצאים החוצה ושותים.

אורי אורבך: אבל הם יוצאים החוצה אחר כך.

קריאות: מה ההבדל?

מיכל גולניק: אני רוצה לעדכן אותך – מפת תחנות התדלוק במדינת ישראל השתנתה בעשור האחרון.

מיכל גולניק: היום יש הרבה תחנות תדלוק שהן מתחמים קמעונאיים שיש בהם מלבד תחנת דלק וחנות נוחות – מסעדה, בית קפה, חנות ספרים, חנות פנאי.

מיכל גולניק: ומה ההבדל בין מסעדה שפועלת בתחנת תדלוק לבין תחנה שנמצאת באזור התעשייה הרצליה פיתוח, אזור התעשייה רמת החייל - -

אורי אורבך: את רוצה לשכנע אותי לסגור את כל בתי העסק בישראל?

מיכל גולניק: לא, אבל למה דווקא בחרת את המקום הספציפי הזה?

מיכל גולניק: על פי מה?

אורי אורבך: קודם כל – זה שיש שם חנויות נוחות, זו בעיה נפרדת למדינת ישראל, אבל אנחנו לא עוסקים בזה.

אורי אורבך: מחר בקיוסקים ימכרו גלונים של דלק, מה תגידי על זה?

דרור סברנסקי: השאלה היא – האם למסעדה שלא נמצאת בתחנת דלק אתה לא מגיע בנהיגה ולא יוצא ממנה בנהיגה?

דרור סברנסקי: לכן הטיעון שאתה אומר שמתחנת דלק יוצאים בנהיגה ולכן אי אפשר שישתו לפני כן במסעדה שם – לא מבחין בין המסעדה שבתחנת הדלק לבין - - - כי גם אליה אתה מגיע רק בנהיגה.

אורי אורבך: לא תוכל להבחין בתחנת הדלק עצמה בין חנות הנוחות לבין בית הקפה והמסעדה.

יריב לוין: ההבחנה צריכה להיות במובן הזה של הוצאת המשקה החוצה מבית העסק לבין אי ההוצאה.

יריב לוין: שם ההבחנה.

קריאות: - - -

יריב לוין: היום יש החרגה שאומרת שמקום שבו אתה צורך את האלכוהול באותו מקום, לא לוקח אותו החוצה – הוא לא נכלל בתוך העניין.

יריב לוין: כי אחרת, אם אתה עושה את זה אתה מגיע למקום רחוק מאד.

יריב לוין: אתה סוגר בזה – מבארים ודרך מועדונים והכל.

יריב לוין: אתה מגיע למקום מאד רחוק בעניין הזה.

יריב לוין: זה דבר שלפחות לא קיים בהצעות שלפנינו כרגע.

יריב לוין: זו הרחבה למקום הרבה יותר רחוק.

קריאה: אני גם לא יודע מה עמדת הממשלה בעניין הזה.

יפעת רווה: יש עמדת ממשלה .

יואל הדר: בהצעת החוק הממשלתית יש התייחסות לעניין הזה.

יואל הדר: אני מציע שבסופו של דבר, אם הדבר הזה יעבור, הוא יתואם יחד עם הנוסח הממשלתי כי לדעתנו העמדות שלנו יותר מדויקות לצורך מתן פתרון בדיוק לנקודה הזו.

אילן מרציאנו: בשם חבר הכנסת חיים כץ - אנחנו החרגנו את מקומות הבילוי, מתוך הנחה שהאלכוהול שם הרבה יותר יקר לבני הנוער, וזו היתה אחת הסיבות שעשינו את זה.

אילן מרציאנו: אז מקומות בילוי שהוגדרו כ "מקומות בילוי" – לא צריכה להיות עליהם - -

יפעת רווה: לעניין ההצעה הממשלתית – ההבחנה שעשינו היא לא לעניין סוג המקום אלא לעניין השאלה האם המשקה פתוח או שהוא סגור, האם הוא נועד לצריכה במקום – במסעדות, בארים, שם זה מותר, לעומת משקה שנרכש.

יפעת רווה: אם זה משקה שנרכש לא ראינו מקום להבחין, בעידן שבו גם בני 17 יש להם כלי רכב והם יכולים לרכוש - -

דוד אזולאי: לא, מה שמדברים פה – להחריג את אותם מקומות שם קונים את השתיה במקום.

קריאה: ההצעה הממשלתית מתייחסת בדיוק לנקודה הזו.

מוחמד ברכה: למשל – יש בית קפה של רשת בתי קפה שיש לה סניף ברחוב דיזינגוף וסניף בתחנת דלק – זה עולה על הדעת שהסניף הזה יהיה פתוח וההוא יהיה סגור?

מוחמד ברכה: לכן אני מציע בעניין הזה –גם ההצעה שלי מדברת על איסור בתחנות דלק, אבל מסעדה, שמוגדרת כמסעדה, על פי חוק רישוי עסקים או בית קפה, לצריכה במקום – אני חושב שלא צריך לכלול אותם.

יריב לוין: הם אינם פה, גם כרגע.

יאיר גלר: אני מהרשות למלחמה בסמים ואלכוהול, אנחנו כמובן תומכים בהצעת החוק הממשלתית.

יאיר גלר: היא התייחסה לעניין הזה ומה שאומר יו"ר הוועדה למלחמה בנגע הסמים – הוא צודק.

יאיר גלר: אין שום הבדל בין מסעדה, בית קפה או באר שפועל בתחנת דלק לבין אותו מקום שפועל במקום אחר.

יאיר גלר: לכל אתר כזה מגיע אדם בדרך כלל בנסיעה, יוצא בנסיעה.

יאיר גלר: החוקים בתחום הנהיגה האסורה כאשר אתה שותה אלכוהול – חלים עליו.

יאיר גלר: כלומר, לעניין הזה כולם שווים בפני החוק, ואנחנו לא מציעים לעשות את ההפרדה.

מוחמד ברכה: למה לא עושים את הכבוד הראוי לראש הרשות למלחמה בסמים?

מוחמד ברכה: למה אתם מושיבים אותו בסוף האולם?

מוחמד ברכה: הוא האיש הכי רלבנטי לדיון כאן.

מוחמד ברכה: למה אתה יושב מאחור?

מוחמד ברכה: מילא – הדרתם את המלחמה למאבק בנגע הסמים – הדיון הזה צריך להיות בוועדה שלי.

אשר גרנר: אני ראש אגף רישוי עסקים במשרד הפנים.

אשר גרנר: אני חושב שצריך לעשות איזושהי הבחנה, גם ברישוי עסקים, בצו עצמו, יש הבחנה בין מה שמדברים על משקאות למכירה במקום, כשיש פריט של משקאות משכרים, פריט נפרד -4.8 כשכל עסק שמוכר לצריכה במקום מקבל רישיון עסק לעניין הזה, לבין מכירת משקאות לצורך העניין – גם תוססים רגילים וגם משכרים – למכירה בלבד, שלא לצריכה במקום.

אשר גרנר: אלה שני דברים נפרדים.

אשר גרנר: לכן אנחנו, בעניין הזה, בהצעת החוק הממשלתית, אנחנו עושים את ההבחנה הזו.

אשר גרנר: כל האיסורים שלמעשה – כשאין לך איסורים, פה יש איזושהי פריצה בהיבט של האכיפה.

אשר גרנר: לכן, בעניין הזה, איפה שיש את אותו פריט 4.8 יש אכיפה ופיקוח של המשטרה.

אשר גרנר: כשהמכירה היא רק כמכירה – פקק סגור, ויוצאים החוצה, פה הבעיה.

אשר גרנר: לכן, בעניין הזה, צודקים חברי הכנסת לגבי ההגבלות האלו.

אשר גרנר: פה אנחנו צריכים לקבל את ההבחנה הזו, ועל זה יותר להתרכז.

ציון פיניאן: קודם כל, אני מבקש מהיושב ראש לא לקיים הצבעה היום.

דוד אזולאי: למה?

אברהם מיכאלי: הצבעתך תהיה – על מה?

אברהם מיכאלי: על איחוד הנוסחים או ספציפית על הפרטים.

דוד אזולאי: אני כרגע מדבר על שעות האיסור למכור משקאות אלכוהוליים.

ציון פיניאן: מה הסיכום?

דוד אזולאי: הצענו פה הצעה שמדברת מ- 22:00 בלילה עד השעה 06:00 בבוקר בכל ימות השבוע.

ציון פיניאן: אני מציע להאריך את זה עד 07:00 בבוקר.

דוד אזולאי: כמו הצעת החוק הממשלתית.

דוד אזולאי: אנחנו העברנו את זה ל – 06:00 בבוקר.

ציון פיניאן: אני בעד 22:00-07:00.

דוד אזולאי: חבר הכנסת מיכאלי?

אברהם מיכאלי: מה לגבי יום חמישי בלילה?

דוד אזולאי: אנחנו קבענו לגבי כל השבוע.

אברהם מיכאלי: מה יעשו אנשים שעורכים קניות לשבת בחמישי בלילה?

דוד אזולאי: נצטרך לחשוב על איזשהו רעיון לפתרון לאותם מרכולים שנשארים פתוחים כל הלילה – אחד הרעיונות שחשבנו עליהם - -

אורי אורבך: שתיה לא קרה - -

דוד אזולאי: אפשר לעשות דוכן מיוחד למכירת משקאות – ויהיה איזשהו היתר.

דוד אזולאי: צריך לחשוב על זה.

דוד אזולאי: אני מעמיד להצבעה את ההצעה שאומרת ששעות איסור מכירה יהיו מ – 22:00 בלילה עד השעה 07:00 בבוקר.

אורי אורבך: רחמנות –אני שואל את בעלי הסופרים וכל המקומות האלה -זה משנה אם זה 06:00 או 07:00?

קריאות: לא.

נמרוד הגלילי: השעה של הבוקר היא לא רלבנטית.

נמרוד הגלילי: מה שיותר רלבנטי זו השעה של הערב, וכמו שאמרתי – בימי רביעי וחמישי.

דוד אזולאי: אני חושב שנלך כרגע על ההצעה שמדברת על השעות 22:00 ועד 07:00.

דוד אזולאי: למרות שלא נוח לי קצת עם השעה 07:00.

דוד אזולאי: יש בכל זאת חנויות שנפתחות.

דוד אזולאי: אני חושב שעד 06:00 בבוקר, במיוחד כשזה לא מפריע לאנשים פה, נלך על ההצעה של 22:00 עד 06:00 בבוקר.

דוד אזולאי: מי בעד ההצעה הזו?

דוד אזולאי: אין מתנגדים.

דוד אזולאי: לפיכך, הוועדה מחליטה ששעות איסור המכירה יהיו מהשעה 22:00 בלילה עד השעה 06:00 בבוקר.

דוד אזולאי: עכשיו אני עובר לעניין ההחרגה.

דוד אזולאי: החרגה של אותם מקומות שמוכרים לצריכה מקומית בלבד.

דוד אזולאי: ועל זה אני מבקש –השאלה כאן : בחוק זה מוגדר, המקומות האלה?

אשר גרנר: כן, כן.

אשר גרנר: אין שום בעיה בנושא הזה.

אלעזר כהנא: רציתי לציין שבהצעה הממשלתית, מאחר שניסינו לבחון את זה מול הרשימות של חוק רישוי עסקים ולהגדיר כל מיני הגדרות, בסוף הגענו למסקנה שבסוף הכי פשוט לנקוב בשמות בתי העסק.

גלעד קרן: בהצעה הממשלתית כתבתם בתוספת: "וכיוצא בזה".

אליעזר כהנא: בכל מקרה זה צריך להיות משהו שהוא מוגדר, וברור מה הוא.

אשר גרנר: בכל מקרה זה בהתייעצות עם משרד הפנים.

דוד אזולאי: אם בחוק זה מוגדר, המקומות הללו- אז אין לנו בעיה.

דוד אזולאי: למען הסר ספק: אנחנו מדברים על מקומות שאפשר למכור משקאות חריפים במקום לצריכה מקומית בלבד.

ציון פיניאן: צריכה – במקום.

גלעד קרן: אני רק אדגיש פה : הנוסח שאנחנו מציעים הוא שההוראות האלה לא יחולו על עסק טעון רישוי, אני מדבר על תוספת לגבי "מכירה, הגשה או הספקה של משקה משכר לצריכה במקום.

גלעד קרן: שר הפנים, בהתייעצות עם השר לביטחון פנים יהיה רשאי לשנות בצו את התוספת".

גלעד קרן: כשבתוספת מוגדרים – יש רשימה של מקומות.

גלעד קרן: אפשר כמובן אחר כך, לקראת קריאה שניה ושלישית, לדון בזה יותר לעומק, למשל – בית אוכל, מסעדה, בית קפה- כל מיני מקומות שבהם הצריכה נעשית במקום.

דוד אזולאי: אם כך אני מעמיד את כל הצעות החוק הפרטיות לקריאה - -

גלעד קרן: רק את העניינים האלה.

דוד אזולאי: שאר הנושאים שמופיעים בהצעות החוק הפרטיות - נוסיף אותם לדברי ההסבר כדי שזה לא ייקרא "נושא חדש", ובמסגרת הדיון בהצעת החוק הממשלתית יחד עם הצעות החוק הפרטיות נדון במכלול הדברים האחרים

לירון אדלר: יש דברים בהצעות החוק הפרטיות שהממשלה לא מסכימה להם.

דוד אזולאי: בואי נגיד שיש חלק גדול של נושאים שנמצאים בהצעות החוק הפרטיות שהממשלה לא מסכימה להם.

לירון אדלר: אז איך אפשר להעביר אותם בקריאה ראשונה - -

דוד אזולאי: לכן הם ייכתבו בדברי ההסבר, וכשנבוא לדון בקריאה שניה ושלישית בהצעת החוק הממשלתית נוכל לדון - -

יפעת רווה: זאת אומרת שזה לא ייכלל בנוסח ?

דוד אזולאי: זה יהיה בנוסח, זה יהיה רק בדברי ההסבר.

דוד אזולאי: אני מדגיש.

דוד אזולאי: גברתי, נציגת משרד המשפטים, אני מדגיש, לידיעתך: זה יהיה בדברי ההסבר.

דוד אזולאי: אנחנו, במסגרת הדיון פה, בוועדה, לקריאה שניה ושלישית – פשוט שלא תהיה אחר כך טענה לנושא חדש.

יואל הדר: הממשלה הסכימה להעביר את רוב הצעות החוק הפרטיות מתוך קביעה שזה יהיה מוסכם על משרד המשפטים, המשרד לביטחון פנים ובתיאום עם המשרדים הרלבנטיים.

יואל הדר: זה לגבי רוב ההצעות הפרטיות.

דוד אזולאי: בינתיים – סעיף 1 עבר והוא בהסכמה, ובתיאום.

יואל הדר: אני מדבר לגבי ההמשך.

דוד אזולאי: בהמשך.

דוד אזולאי: תקל עלי קצת את החיים- יש פה 5 הצעות חוק פרטיות.

דוד אזולאי: אני רוצה לאחד אותן ולהתחיל למזג את הדיון ולקיים דיון אחד על מכלול ההצעות.

יואל הדר: כל המטרה שלשמה אני נמצא כאן זה להקל עליך את החיים.

יואל הדר: אני רק מבקש לציין שכשנדון בהזה אחרי זה, לקראת הקריאה השניה והשלישית – זה ייאמר, כי אחרי זה תהיה לנו בעיה עם חלק מהצעות החוק הפרטיות שרצות, לכאורה, קדימה, ואני רק מבקש לעכב אותן ולא לקדם אותן.

דוד אזולאי: ההערה שלך מתאימה לאדם שנמצא פה פעם ראשונה.

יואל הדר: כל פעם שאני בא לפה זה חדש לי, האמן לי.

אברהם מיכאלי: לגבי הנושא של החרגות – שדיברנו קודם - -

דוד אזולאי: אנחנו נדבר על נושא ההחרגות לגבי יין ובירה, ומשקאות אחרים – נטפל גם בזה.

דוד אזולאי: אם כך – אנחנו מסכמים.

דוד אזולאי: החלטנו על השעות, החלטנו על ההחרגה, ואנחנו כרגע מעבירים את הצעות החוק הפרטיות בלבד לקריאה ראשונה במליאה.

דוד אזולאי: על זה אנחנו מצביעים, כרגע.

לירון אלדר: רק הערה - הנושא של תקנות דלק הוא נושא שמשרדי הממשלה מתנגדים - -

גלעד קרן: אבל זה לא מופיע בנוסח.

לירון אלדר: אבל מופיע ויופיע בדברי ההסבר.

דוד אזולאי: דווקא אתם, המשפטנים, שמכירים את הנהלים, ומכירים את נהלי הדיונים בוועדה, דווקא אתם מעלים שאלות שבכלל לא רלבנטיות?

גלעד קרן: זה מופיע כנושא שידונו בו בהמשך.

גלעד קרן: אתם יכולים להתנגד בהמשך.

דוד אזולאי: אני אמרתי – ישנם נושאים שנמצאים בהצעות החוק הפרטיות ואני כרגע ביקשתי שיכניסו את זה לדברי ההסבר בהצעת החוק לקריאה ראשונה.

דוד אזולאי: אנחנו אחר כך נקיים על כך דיון בוועדה והכל יהיה בתיאום עם הממשלה, כפי שהתחייבו המציעים.

דוד אזולאי: מה יותר ברור מזה?

דרורה נחמני רוט: השאלה היא איך נדע מה נכנס לדברי ההסבר - -

דוד אזולאי: כל מה שמופיע בהצעות החוק הפרטיות – יופיע בדברי ההסבר.

אשר גרנר: בהצעות החוק הפרטיות מופיע הנושא של רוכלות, 7 ימים.

אשר גרנר: אני רוצה לעשות הבהרה בעניין הזה.

אשר גרנר: אגב, אם החוק הזה של רוכלות היה מגיע לכנסת, לדעתי, היום, עם הנושא של חוק חופש העיסוק, לדעתי לא הייתם מעבירים אותו, כי נותנים סמכות דרקונית לראש רשות בנושא הזה של רוכלות.

אשר גרנר: אני חושב שפה, בהצעה הזו, זה מייתר את הצורך, מפני שיש סמכות רצינית מאד לראש רשות בכל הנושא של רוכלות, והבעיה בכל הנושא של משקאות משכרים היא לא עם הרוכלות, מפני שאולי יש איזשהו בלבול - היום הקיוסקים ששמים- באים אנשים עם הרכב ושותים שם, ליד המקום, זה לא רוכלות, מפני שלרוכלות יש הגדרה מדויקת, והמשטרה היא זו שנותנת את האישור, רישיונות הכוונה בנותן אישור, והרשות המקומית היא זו שמוציאה רישיונות, והרישיונות תופסים, לגבי רוכלות, רק לגזרה של אותה רשות.

אשר גרנר: לכן, הנושא הזה של רוכלות מתייתר כשזה פה נמצא.

אשר גרנר: היו"ר דוד אזולאי: שזה מופיע בהצעות החוק הפרטיות.

אשר גרנר: כן.

אשר גרנר: מפני שיש לזה מענה.

אשר גרנר: הנושא הזה של רוכלות הוא לא בעייתי - -

דוד אזולאי: אני לא רוצה כרגע להתחיל להפריד בהצעות החוק הפרטיות מה כן ומה לא.

דוד אזולאי: אמרתי, בגדול: כל מה שמופיע בהצעות החוק הפרטיות, יופיע בדברי ההסבר.

דוד אזולאי: אני יודע מה עמדת הממשלה.

דוד אזולאי: הממשלה מתנגדת לרוב הדברים שנמצאים בהצעות החוק הפרטיות אבל כדי לאפשר לנו לדון, עם כל הכבוד לכם, המשפטנים – אי אפשר להתעלם מהצעות חוק של חברי כנסת שישבו ועמלו עליהם, ולכל אחד יש את המחשבה שלו.

דוד אזולאי: באים ודורשים את המינימום שבמינימום, לאפשר להם לדבר ולדון בעניין הזה.

דוד אזולאי: אז גם את זה אתם לא רוצים?

אשר גרנר: נתחיל בזה- אני לא משפטן.

אשר גרנר: דבר שני – אני רק הבהרתי, ולא הבעתי שום התנגדות.

דוד אזולאי: לכן, כל הנושאים, גם מה שהממשלה לא מסכימה –ייכנסו לתוך דברי ההסבר.

דוד אזולאי: נקיים על כך דיונים.

דוד אזולאי: במסגרת הדיונים לקריאה שניה ושלישית נחליט מה נכנס לחוק, מה לא נכנס, מה מצטרף להצעת החוק הממשלתית, ואולי גם יקרה הנס שחלק מהצעות החוק הפרטיות –הממשלה תסכים שגם ייכנסו להצעת החוק הממשלתית, ובא לציון גואל.

דוד אזולאי: מי בעד הצעת החוק, להעברה לקריאה ראשונה?

דוד אזולאי: -רוב.

דוד אזולאי: יש מתנגדים?- אין.

דוד אזולאי: יש נמנעים?

דוד אזולאי: - אין.

דוד אזולאי: לפיכך, אנחנו מעבירים את הצעות החוק הפרטיות לקריאה ראשונה במליאה.

דוד אזולאי: תודה רבה לכולם.

דוד אזולאי: הישיבה נעולה.